Diari Oficial de la Generalitat Valenciana


Sumari del DOGV 7822, del 06-07-2016 (2016/4413)

RESOLUCIÓ de 7 de juny de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient número 4/15-AIA Utiel.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7822

Data del DOGV
:   06-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4413


Data del document
:   07-06-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 7 de juny de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient número 4/15-AIA Utiel. [2016/4413]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 4/15-AIA Utiel.  
  
  
«Declaració d'impacte ambiental  
Expedient: 4-2015-AIA.  
Títol: ampliació d'explotació porcina de producció de garrins.  
Promotor: Agroinor, CB.  
Òrgan substantiu: Servei de Lluita contra el Canvi Climàtic i Prevenció i Control de la Contaminació.  
Localització: parcel·les 623, 624, 630, 632, 643, 644, 645 del polígon 10 del terme municipal d'Utiel (València).  
  
Antecedents i descripció del projecte  
El 23 d'octubre de 2008, la Direcció General de Gestió del Medi Natural emet una declaració d'impacte ambiental favorable al projecte d'explotació ramadera porcina de producció de garrins amb capacitat per a 1.100 mares i 240 truges de reposició.  
Estava previst que l'explotació es realitzara en quatre naus, tres d'aquestes dedicades a la cria d'animals i una nau dedicada a magatzem, vestidors i menjador.  
La superfície afectada per aquest projecte ha sigut de 7.331,42 m² amb la distribució següent:  
- Nau de gestació de 96,40 x 25,40 m.  
- Nau de maternitat de 99,50 x 19,28 m.  
- Nau de recria/transició de 43,02 x 11,82 m.  
- Nau magatzem vestidors: 20 x 15 m.  
- Bassa de purins: construïda amb materials solts compactats recoberta de làmina de polietilé amb superfície de 2.156 m² i capacitat d'emmagatzematge de 3.970 m³.  
Actualment es pretén l'ampliació de les places de mare fins a un total de 3.000 i la reorganització de l'activitat productiva. Amb això s'augmentarà la producció de porcs destinats a engreixadors. Per a això, caldrà construir noves naus i altres estructures amb un total construït de 12.824,16 m².  
Les construccions a executar seran naus a dos aigües, amb estructures prefabricades de formigó i tancaments amb panells prefabricats de formigó de 20 cm. Les naus d'oficines i l'allotjament de l'encarregat de l'explotació s'executaran amb naus d'estructura metàl·lica a dos aigües i tancament amb blocs ceràmics lleugers, Termoarcilla, amb esquerdejat interior i exterior.  
Amb les noves instal·lacions tindran la distribució següent:  
- Nau de reposició i gestació nul·lípares: nau de 93,2 x 25,52 m.  
- Nau de gestació: de dimensions 121,28 x 25,52 m.  
- Nau de maternitat: 107,20 x 39 m.  
- Nau de recria-transició: s'adequarà la nau existent i s'executarà una nova nau de 18,40 x 15,13 m.  
- Vestidors: nova nau de 15 x 15 m.  
- Nau de tractament d'aigua: nau de 4,20 x 4,20 m que albergarà els elements de pressió i cloració de l'aigua necessaris per al maneig de l'explotació.  
- Embassament de purins: es construirà una nova bassa de 2.904 m² i capacitat de 4.497 m³.  
Actualment l'aigua emprada procedeix d'un pou legalitzat amb una concessió de 9.543 m³ amb destinació ramadera. Les noves necessitats d'aigua seran de 16.499,89 m³ per la qual cosa s'ha sol·licitat una ampliació de la concessió d'aigua de pou.  
L'energia serà subministrada a través del centre de transformació existent.  
Els principals residus que es produiran en l'explotació seran els purins que s'empraran en la fertilització de camps de cultiu.  
Actualment la capacitat d'emmagatzematge en les basses situats davall de les naus és de 1.235,35 m³. Les noves naus tindran una capacitat d'emmagatzematge en el seu interior de 2.601,06 m³.  
Totes les naus estaran connectades amb les basses de purins. Com que es construirà una nova bassa, la capacitat total d'emmagatzematge serà de 12.303,41 m³.  
Atés que la producció esperada de purins és de 17.337 m³/any, es tindrà una capacitat d'emmagatzematge superior a tres mesos respectant el codi valencià de bones pràctiques agràries aprovat per l'Ordre 7/2010, de 10 de febrer, de la Conselleria d'Agricultura, Pesca i Alimentació.  
  
Atenent la guia pràctica de fertilització racional dels cultius a Espanya, les dosis a aplicar segons el cultiu seran de 100 kg/N/ha en ametler; 96 kg/N/ha en vinya; 105 kg/N/ha en olivera, i 100 kg/N/ha en pastos-labor, i s'aporten un total de 520,9239 ha per a gestionar el nitrogen contingut en els purins produïts que s'estima en 51.268 kg/N/any produït en l'explotació.  
Al cessament de l'explotació o a l'acabament de la vida útil de les instal·lacions s'hi han de desmantellar.  
En la formulació del projecte no s'han previst alternatives d'ubicació. L'elecció d'una nova ubicació causaria noves afeccions ambientals. D'altra banda, s'està estudiant l'alternativa de separació de les fases sòlida i líquida dels purins per a facilitar-ne la gestió.  
  
  
Tramitació administrativa  
El 30 de gener de 2015, es rep en el Servei d'Avaluació d'Impacte Ambiental una sol·licitud d'informe del Servei de Protecció i Control Integrat de la Contaminació a l'efecte d'inici de la tramitació ambiental del projecte.  
En compliment de l'article 21 de la Llei 6/2014, de la Generalitat Valenciana, de Prevenció, Qualitat i Control Ambiental d'Activitats a la Comunitat Valenciana, el 12 de febrer de 2015 s'emet l'informe d'abast i continguts de l'estudi d'impacte ambiental.  
El 23 d'octubre de 2015, es rep en el Servei d'Avaluació d'Impacte Ambiental l'estudi d'impacte ambiental d'acord amb l'informe d'abast emés.  
El 3 de novembre de 2015, el Servei d'Avaluació d'Impacte Ambiental comunica al Servei de Lluita contra el Canvi Climàtic i Prevenció de la Contaminació que, als efectes del procediment d'avaluació d'impacte ambiental, es pot procedir a la realització del tràmit d'informació pública.  
El 12 d'abril de 2016 es rep en el Servei d'Avaluació d'Impacte Ambiental la justificació de realització del tràmit d'informació pública que es va realitzar per mitjà de publicació en el Diari Oficial de la Comunitat Valenciana de 16 de febrer de 2016. Durant el període d'exposició pública no es van produir al·legacions.  
L'expedient conté:  
- Còpia de l'informe del Servei de Gestió de Residus de 21 de juliol de 2015, en el qual s'indiquen els aspectes continguts en les distintes legislacions que ha d'aplicar i complir el projecte.  
  
- Còpia de la documentació tècnica del compromís de retirada de subproductes animals i residus de tipus zoosanitari per gestors autoritzats.  
  
Afeccions legals  
Segons el certificat de compatibilitat urbanística expedit per l'Ajuntament d'Utiel el 17 de novembre de 2014, l'explotació i la seua ampliació s'ubicaran en sòl no urbanitzable, subzona ramaderoforestal, la qual és compatible amb el planejament urbanístic.  
L'ampliació no afecta cap figura de protecció ambiental.  
  
Consideracions ambientals  
Es destaca el següent de l'estudi d'impacte ambiental:  
Les parcel·les que es vinculen a l'explotació ramadera han sigut transformades per a l'ús agrícola i hi queden xicotets retalls de vegetació natural.  
En les proximitats de la zona d'actuació es localitzen sòls forestals en què predomina la presència de sotabosc format per espècies com ara Pistacia lentiscus, Juniperus oxycedrus, Quercus coccifera, acompanyat per peus arboris aïllats de Pinus halepensis.  
Quant a espècies de fauna, no s'han localitzat espècies prioritàries que puguen resultar afectades per l'actuació.  
1. Identificació i valoració d'impactes  
L'estudi d'impacte ambiental considera de rellevància els següents:  
  
- Emissió de sorolls i vibracions: durant la fase de construcció es produirà un augment de sorolls i vibracions associats al trànsit de la maquinària d'obres. Durant la fase de funcionament aquests efectes es produiran pel trànsit dels camions de pinsos o pel transport d'animals.  
  
- Emissió de contaminants: durant la fase d'obres s'emetran partícules en suspensió i gasos de combustió, motivats pels treballs de construcció i obres complementàries.  
Durant la fase de funcionament es produirà un augment de la generació d'olors principalment en l'aplicació de purins amb fins agrícoles.  
  
- Compactació i erosió del sòl: el desbrossament de la vegetació i el trànsit de maquinària alteraran les característiques naturals del terreny i el faran més vulnerable a l'erosió. La compactació dels sòls està associat a pèrdua de fertilitat.  
- Alteracions en la hidrologia: els llits presents en l'àmbit de l'actuació estan suficientment allunyats per a garantir que no s'hi produirà afecció.  
L'augment de les extraccions d'aigua pot tindre efectes en la hidrologia de la zona.  
- Increment del risc d'incendi: a causa de la proximitat a terreny forestal es produeix un increment del risc de generació d'incendi per accidents en totes les fases de l'activitat.  
- Paisatge: l'ampliació de l'explotació es realitzarà en un entorn agrícola forestal amb capacitat suficient per a absorbir els canvis en el paisatge a causa de les noves instal·lacions. En tot cas, es realitzaran plantacions al voltant d'aquestes instal·lacions per a disminuir l'impacte paisatgístic.  
- Patrimoni cultural: l'estudi d'impacte ambiental, una vegada analitzades les dades disponibles i realitzada la prospecció arqueològica en la parcel·la afectada, conclou que no hi ha impacte en aquest sentit.  
En compliment de l'article 11 de la Llei 4/1998, d'11 de juny, del Patrimoni Cultural Valencià, l'estudi d'impacte ambiental conté l'informe favorable de la Direcció General de Cultura de 25 de maig de 2015 on s'indica la no-afecció al patrimoni cultural.  
Una vegada avaluats els impactes ambientals identificats, es descarta l'existència d'impactes crítics, per tant es considera l'impacte global com a compatible sempre que s'apliquen les mesures protectores i correctores que es descriuen a continuació.  
2. Establiment de mesures protectores i correctores.  
Es proposen les següents:  
a) En la fase de construcció i desmantellament:  
- Revisió i control de la maquinària d'obra.  
- Aplicació de riscos en fase d'obres per a evitar dispersió de pols.  
  
- S'han de separar segons les seues característiques els residus d'obra que es gestionaran per mitjà de gestor autoritzat.  
- Després del desmantellament de les instal·lacions s'han de reciclar tots aquells elements que siga possible, i s'ha de gestionar la resta de manera adequada.  
- Cal delimitar la zona on s'ubicarà el parc de maquinària. Dins d'aquesta zona s'habilitarà un espai per a la realització de les tasques de manteniment de la maquinària.  
- Durant les obres de construcció i desmantellament s'han d'arreplegar les aigües residuals de manera separada i s'han de gestionar a través del sistema general de sanejament.  
- Cal delimitar les zones destinades a aplecs i parcs de maquinària.  
  
- S'ha d'intentar respectar les zones de vegetació natural existents.  
- Després de l'execució de les obres, cal descompactar el terreny, retirar els elements d'obra i restaurar la cobertura vegetal.  
  
- En els llocs que calga, establir drenatges i cunetes per a canalitzar els escolaments convenientment. La parcel·la tindrà un xicotet pendent que permeta l'eliminació de les aigües de pluja i evite l'arrossegament d'aigües cap a les basses de purins.  
- S'ha d'evitar qualsevol afecció a llits.  
- Cal respectar el Decret 7/2004, de 23 de gener, del Consell, pel qual s'aproven les normes de seguretat en prevenció d'incendis forestals.  
b) En la fase de funcionament:  
- Els purins generats en l'explotació s'han d'utilitzar en parcel·les agrícoles en les dosis indicades.  
- Cal realitzar un adequat manteniment de les instal·lacions i controlar l'adequat estat d'aquestes a fi d'evitar pèrdues en les basses de purins. Cal realitzar en les basses una revisió anual de la làmina impermeabilitzadora. Aquestes làmines se substituiran una vegada aconseguida la vida útil recomanada pel fabricant.  
Durant la càrrega i transport de purins s'haurà de vigilar que no es produeixen vessaments en els depòsits transportadors.  
- Cal deixar un resguard de 30 cm en la bassa de purins per a evitar que hi sobreïsca.  
- Cal disposar de contenidor de cadàvers en l'exterior de l'explotació i d'un contenidor per al depòsit de residus zoosanitaris. Ambdós seran retirats per una empresa autoritzada.  
- En les zones de les parcel·les on no s'ubique l'explotació i restaurades s'hauran de reposar les marres de vegetació.  
- L'explotació ha de disposar d'extintors d'incendis.  
- El control de la vegetació es realitzarà per mitjà de mitjans mecànics.  
- L'aplicació dels purins es realitzarà sobre parcel·les situades a més de 1.000 metres de qualsevol nucli urbà i sondejos de subministrament d'aigua potable.  
3. Programa de vigilància ambiental  
L'objectiu del programa de vigilància ambiental (PVA) és garantir l'eficàcia i la correcta implantació de les mesures preventives i correctores establides en l'estudi d'impacte ambiental.  
Les principals activitats a desenvolupar sota el PVA són:  
- Seguiment d'afeccions a l'atmosfera: comprovació de l'adequada aplicació dels regs de superfícies susceptibles de generar pols, vigilància d'operacions de càrrega i descàrrega de material, comprovació de l'adequat manteniment de la maquinària.  
A fi de comprovar l'adequada aplicació de purins cal disposar d'un llibre d'explotació on es durà a terme un seguiment i control de les parcel·les on s'aplicaran els purins i es revisarà l'estat de la maquinària que els ha d'aplicar.  
- Seguiment d'afeccions a sòls: comprovació de les tasques de desbrossament; comprovació visual de l'aparició d'efectes erosius; verificació de la correcta gestió de residus per mitjà de gestor autoritzat; realització d'un control de l'estat de les basses de purins i de les làmines impermeabilitzants de les basses almenys una vegada a l'any.  
- Seguiment de les afeccions a la flora i la fauna: comprovar que les accions associades a l'execució del projecte s'ajusten a l'espai delimitat; analitzar l'estat de la vegetació circumdant per a avaluar si és necessària una nova delimitació de zones de treball; controlar l'estat de les plantacions efectuades, i reposar les marres.  
  
- Seguiment de possibles afeccions a elements patrimonials: durant la fase de construcció es realitzarà un control visual de l'entorn de fi de comunicar possibles troballes a l'Àrea de Patrimoni Cultural.  
  
Consideracions de l'òrgan ambiental  
Els aspectes més significatius del projecte d'ampliació d'explotació de producció de garrins i que motiven els condicionants de la declaració d'impacte ambiental són els següents:  
- Ubicació: la distància als nuclis de població més pròxims (més de 2 km) fa preveure l'absència d'impactes significatius sobre la població quant a sorolls i olors de l'explotació. No obstant l'exposat, el promotor haurà de complir l'article 201.1 de la LOTUP (Llei d'Ordenació del Territori, Urbanisme i Paisatge) i obtindre el preceptiu informe en matèria d'agricultura i ramaderia.  
  
La proximitat de l'explotació a menys de 500 metres de sòl forestal implica la necessitat del compliment del Decret 7/2004, i aplicar altres mesures preventives com ara evitar l'ús del foc en la parcel·la objecte de l'explotació així com l'acumulació de vegetació o residus inflamables prop de la zona forestal.  
- Ús racional de l'aigua: l'augment de la producció comportarà un augment en el consum d'aigua l'ús racional de la qual ha de quedar garantit per mitjà de l'obtenció dels permisos necessaris per a augmentar el consum (modificació de la concessió d'aigua).  
- Gestió de purins: es realitzarà en parcel·les agràries dels municipis d'Utiel, Caudete de las Fuentes, Fuenterrobles, Camporrobles, Mira (Conca), Requena, Talayuelas (Conca), Aliaguilla (Conca), Garaballa (Conca), Venta del Moro.  
D'aquests municipis, Utiel i Venta del Moro són municipis considerats vulnerables a la contaminació de les aigües per nitrats.  
El codi valencià de bones pràctiques agràries, aprovat per l'Ordre 7/2010, de la Conselleria d'Agricultura, Pesca i Alimentació, recomana que quan s'apliquen fertilitzants orgànics al sòl no se supere la quantitat de 170 kg/N/ha i any, i es podrà completar eixa quantitat amb nitrogen mineral si així ho demana el cultiu.  
No obstant això, per a garantir una elevada protecció del medi ambient i tenint en compte que els purins presenten elevades taxes de mineralització anuals i que el seu comportament és més pròxim a un adobament mineral que a una esmena orgànica, s'ha de prendre la quantitat de 170 kg/ha/any com una xifra que s'ha de corregir segons les necessitats reals dels distints cultius.  
Per al càlcul d'aquestes necessitats s'ha pres com a referència les guies metodològiques per a la fertilització racional dels cultius a Espanya del Ministeri d'Agricultura, Alimentació i Medi Ambient i les recomanacions establides en el codi valencià de bones pràctiques agràries. En tot cas, qualsevol paràmetre que s'adopte haurà de quedar degudament justificat.  
Una vegada realitzades aquestes consideracions i en relació amb el projecte objecte de l'actual resolució, amb data de 23 d'octubre de 2015 el promotor del projecte va presentar l'ampliació de les parcel·les de cultiu segons les recomanacions generals exposades.  
De la revisió de la documentació aportada, únicament cal assenyalar que les quantitats a aplicar en vinya semblen un poc elevades, per tant s'han d'adaptar les quantitats a aplicar segons les característiques del cultiu (secà/regadiu, vinificació/raïm de taula).  
Realitzat un mostreig de les parcel·les aportades s'indica que haurà de rebutjar-se la parcel·la 22 del polígon 9 de Camporrobles, ja que no està cultivada; advertir que en el cas de les parcel·les 258 del polígon 9 de Camporrobles i la parcel·la 3 del polígon 3 d'Utiel només hauran d'aplicar-se els purins en zona cultivada, i en el cas de les parcel·les 732 del polígon 15 i 715 del polígon 17 d'Utiel s'haurà de respectar una franja de 50 metres del curs d'aigua pròxim a la parcel·la on no es podran aplicar purins.  
Atés que s'ha aportat una quantitat suficient de parcel·les, en principi i llevat que l'òrgan amb competència substantiva no indique una altra cosa, no seria necessari aportar-ne més, tot això sense perjudici que algunes de les parcel·les aportades no complisquen alguna altra legislació o normativa, aspecte que haurà de ser revisat pels òrgans que siguen competents.  
  
Consideracions jurídiques  
1. El projecte examinat constitueix un dels casos en què resulta preceptiva la formulació d'una declaració d'impacte ambiental, després de la resolució administrativa que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'Avaluació Ambiental, annex I, grup 1r i annex I.h del Decret 162/1990.  
2. En l'expedient s'han observat els tràmits previstos en la Llei 21/2013, d'Avaluació Ambiental, i en les altres disposicions que se li apliquen.  
3. L'article 13 del Decret 158/2015, de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Per tot el que s'ha expressat anteriorment es resol:  
  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'ampliació d'explotació porcina de producció de garrins a Utiel (València), sempre que el projecte es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
1. Segons el que s'ha exposat en l'apartat de consideracions ambientals d'aquesta resolució:  
a) Cal tindre en compte que l'explotació està a menys de 500 metres de sòl forestal, per tant, a més de complir el Decret 7/2004, cal evitar la presència de vegetació seca en el perímetre de l'explotació, el depòsit de materials inflamables en les proximitats de zones forestal i evitar l'ús del foc.  
b) Segons el que s'ha indicat en l'apartat de consideracions de l'òrgan ambiental, caldrà revisar que les dosis de fertilitzant per a la vinya estan d'acord amb el que s'ha exposat i excloure les parcel·les o parts de les parcel·les no aptes per a l'aplicació de purins.  
2. En matèria administrativa s'ha d'obtindre l'informe regulat en l'article 201.1 de la Llei 5/2014, de 25 de juliol, d'ordenació del territori, urbanisme i paisatge.  
3. L'explotació haurà de disposar de les autoritzacions necessàries per a augmentar l'ús del volum d'aigua emprat.  
4. Les aigües sanitàries s'han de gestionar de manera preferent a través de l'estació depuradora més pròxima. Si es gestiona de manera diferent, aquesta gestió haurà d'estar degudament autoritzada.  
  
Segon  
Contra aquesta declaració d'impacte ambiental no es pot interposar cap recurs, sense perjudici d'aquells que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
Publicar aquesta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'Avaluació Ambiental.  
La regulació de la vigència d'aquesta declaració d'impacte ambiental serà l'establida en l'article 43 de l'esmentada Llei 21/2013.  
  
València, 2 de maig de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 7 de juny de 2016.- El director general de Medi Natural i d'Avaluació Ambiental: Antoni Marzo i Pastor.